**Kvarts** (etablert 1998 i Ål) er et norsk band som spiller tradisjonell folkemusikk fra Norge og Sverige i tillegg til egenkomponert musikk. 

Bandet har gitt ut ni album på eget plateselskap, og vunnet Spellemannprisen i klassen folkemusikk/gammeldans for to av dem: Spellemannprisen 1999 for det selvtitulerte debutalbumet og Spellemannprisen 2006 for albumet *Steinsprang*. De ble også nominert til Spellemannprisen 2001 i samme klasse for *Filigran*.

Bandet har laget og framført seks bestillingsverk til ulike festivaler: *Gneister* til Den norske folkemusikkveka på Ål i Hallingdal i 2000, *Skal, skal ikkje* under Førde Internasjonale Folkemusikkfestival i 2002, *Messe for tvil* til Tvilsdagene på Hamar i 2005, *Musikalske Vossastubbar* under Osafestivalen i 2007, *Tonar til hjarta* til Den norske folkemusikkveka i 2009, og *Vozzakvarts* til Vossa Jazz i 2010. 

Kvarts har mottatt Norsk kulturråds ensemblestøtte for grupper på høgt kunstnerisk nivå i perdioden 2003–2010.

I 2007 innledet Kvarts et samarbeid med Kringkastingsorkestret (KORK), og konserten *Folkemusikk i symfoni* ble framført i Ål kulturhus i regi av Den norske folkemusikkveka. I 2009 ble cd-en *Folkemusikk i symfoni* (kvarts 014), med liveopptak fra konsertene i Ål kulturhus, gitt ut på cd. Konsertproduksjoner ble gjenopptatt seks ganger fra 2007-2010, og i august 2010 ble konserten Kvarts og KORK spilte på Rudi Gard filmet, og NRK TV viste programmet i 2014. Sammen med Vokalensemblet Multa Paucis & Kvarts ble de nominert til Folkelarmprisen 2022 i åpen klasse for *Ved myrke midnattstid*.

Kvarts har også samarbeidet med bl.a. Jonas Fjeld, Henning Kvitnes, Eldbjørg og Ragnhild Hemsing, TrondheimSolistene, Kristiansand symfoniorkester. 

Kvarts driver også eget plateselskap, og har gitt ut over 40 ulike innspillinger, både egne produksjoner, og produksjoner med andre musikere.

Medlemmer
---------

* Jo Asgeir Lie: trekkspill
* Øystein Rudi: fele og hardingfele
* Tom Willy Rustad: kontrabass, gitar, torader, seljefløyte og munnharpe
* Erlend Styve: gitar

Diskografi
----------

* *Kvarts* (Kvarts, 1999)
* *Filigran* (Kvarts, 2001)
* *Skal – skal ikkje* (Kvarts, 2004)
* *Steinsprang* (Kvarts, 2006)
* *Ekte døl* (Kvarts, 2008)
* *Kvarts - Folkemusikk i Symfoni* (Kvarts, 2009)
* *Varde*, med Eldbjørg Hemsing, Ragnhild Hemsing (Kvarts, 2011)
* *Til himmels med gangar og pols* (Kvarts, 2012), Audun Flaen, Jo Asgeir Lie, m.fl.
* *Lathans* (Kvarts, 2016)
* *To tiår* (2019)
* *Ved myrke midnattstid* (Kvarts, 2022) med Vokalensemblet Multa Paucis

Referanser
----------

1. ↑  «Spellemannpris til Kvarts». *nrk.no*. 27. januar 2007. Besøkt 24. november 2022.
2. ↑  «Årets Spellemann-nominasjoner». *nrk.no*. 7. januar 2002. Besøkt 24. november 2022.
3. ↑  «Ensemblestøtte fra Kulturrådet». *ballade.no*. 7. januar 2002. Besøkt 24. november 2022.
4. ↑  «Bransje fra 11 land besøker Folkelarm». *musicnorway.no*. 18. november 2022. Besøkt 24. november 2022.
5. ↑  «Kvarts: gnikker døde dyr levende». *mic.no*. 27. september 2006. Besøkt 24. november 2022.

Eksterne lenker
---------------

* (no) Offisielt nettsted Rediger på Wikidata
* (en) Kvarts på Discogs Rediger på Wikidata

* (en) Kvarts på MusicBrainz Rediger på Wikidata

* (en) Kvarts på Spotify Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** MusicBrainz **·** Discogs
 |